किस विद्वानें दा निबन्ध दी रचना बारै ए बचार बी ऐ जे निबन्ध इच कुसै शोध ग्रन्थै वाला लेखा बचारें दियां सिलसिलेवार कड़ियां नेई होंदियां। उ’दे बजा चनार निबन्धकार कुसै मिथे दे विशे दे बारे च अपने ‘फुटकल बचारें’ गी निबन्ध इच इस चाल्ली जकदा ऐ, जिआं कोई स्याना दर्जी रंग-बरंगी लीरें गी छैल सलीके कन्ने टांकीऐ, छैल अल्फी तेआर करदा ऐ। एकड़े फुटकल बचार निबन्धकार दे अपने ते दुए लोकें दे जीवन दे तजरबें दा नचोड़ होंदे न। उ’दे च कुसै घटना दा हबाला बी होई सकदा ऐ। जां फी कुसै खास टाईप दे नर-नारी दे कारनामें बारैं। “पितरस के मजामीन” ना दे उर्दू निबन्धें दे संग्रह च मते सारे निबन्ध मसालै तौर पेश कीते जाई सकदे न। इंआं गै चार्लस लैम्ब दा “A Bachelor’s Complaint of the Behavour of Married people” इस्सै चालली Rlaph W.Emerson “Napoleon : OR The Man of the World” नां दा उच्चे दर्जे दा निबंध लिखेदा ऐ।